b'\n_START_ARTICLE_\nNesre\xc4\x8da v rudniku Uljanovska\n_START_PARAGRAPH_\nNesre\xc4\x8da v rudniku Uljanovskaja je povzro\xc4\x8dila eksplozija metana, ki se je zgodila 19. marca 2007 v premogovniku Uljanovskaja, v ruski regiji Kemerovo. Do eksplozije je pri\xc5\xa1lo na globini 270 metrov, umrlo je 108 ljudi. To je bila najhuj\xc5\xa1a rudni\xc5\xa1ka nesre\xc4\x8da v Rusiji vzadnjem desetletju._NEWLINE_Guverner regije Kemerovo Aman Tulejev je povedal, da je do eksplozije pri\xc5\xa1lo, ko so v rudniku uvajali nov, naprednej\xc5\xa1i varnostni sistem razvit v Veliki Britaniji. Sistem je signaliziral nenadno sprostitev velike koli\xc4\x8dine metana. Po izjavi Ruskega generalnega to\xc5\xbeilstva se je nesre\xc4\x8da zgodila med testiranjem opreme. Vzrok bi lahko bil ali metan ali premogov prah, oba sta namre\xc4\x8d zelo nevarna za spontan v\xc5\xbeig. Najverjetnej\xc5\xa1i razlog za eksplozijo je verjetno kr\xc5\xa1enje varnostnih predpisov za delo v rudnikih. Uprava rudnika je zanikala vsakr\xc5\xa1no povezavo med eksplozijo in novo opremo._NEWLINE_Med umrlimi je bil tudi Britanski rudarski svetovalec Ian Robertson, ki je delal za angle\xc5\xa1ko- nem\xc5\xa1ko dru\xc5\xbebo International Mining Consultancy. Po ruskih virih je dru\xc5\xbeba ocenjevala zaloge premoga v rudniku. Robertson in \xc4\x8dlani uprave rudnika so se spustili v rudnik malo pred eksplozijo. Ocenjevanje zalog je sovpadalo z na\xc4\x8drti uprave za javno ponudbo delnic in v zvezi s tem pridobitev za 700 milijonov dolarjev sredstev za investicije._NEWLINE_Upravitelj rudnika je dru\xc5\xbeba Ju\xc5\xbekuzbasugol, v polovi\xc4\x8dni lasti konglomerata Evraz Group, ki je najve\xc4\x8dji ruski proizvajalec premoga. Rudnik Uljanovskaja je bil odprt leta 2002 in je eden od najnovej\xc5\xa1ih v regiji, z moderno opremo izdelano v Britaniji in Nem\xc4\x8diji. Njegova letna proizvodnja naj bi bila 1.5 milijona ton._NEWLINE_Nesre\xc4\x8da je razkrila, da bi vzrok lahko bil neupu\xc5\xa1tevanje predpisov o varostni opremi. Oblasti so razglasile, da je predvidena in\xc5\xa1pekcija \xc5\xa1e 60 premogovnikov v okolici zaradi podobnih kr\xc5\xa1itev._NEWLINE_Preliminarne ugotovitve preiskave so pokazale, da je bila varnostna oprema namerno prirejena tako, da je od\xc4\x8ditavala ni\xc5\xbeje ravni metana od dejanskih. Guverner Tulajev je izjavil, da je bilo to storjeno zavestno, da bi lahko pove\xc4\x8dali proizvodnjo premoga. Pet rudarskih in\xc5\xa1pektorjev je bilo odpu\xc5\xa1\xc4\x8denih, ker naj bi upravi dovolili kr\xc5\xa1enje predpisov zaradi ve\xc4\x8djega dobi\xc4\x8dka . Eksplozijo je verjetno spro\xc5\xbeila iskra s kabla s po\xc5\xa1kodovano izolacijo. Pri\xc5\xa1lo je do v\xc5\xbeiga metana in nato \xc5\xa1e premogovega prahu.'